TAPAC ฝ่ากระแสสงครามการค้า
ปี 62 กำไรพุ่งแตะ 79.22 ล้านบาท โต 10.40% อานิสงส์รายได้จากการขายผลิตภัณฑ์พลาสติก-ค้าปลีกเครื่องสำอางพุ่ง
2 ม.ค. 2563

ปี 62 กำไรพุ่งแตะ 79.22 ล้านบาท โต 10.40% อานิสงส์รายได้จากการขายผลิตภัณฑ์พลาสติก-ค้าปลีกเครื่องสำอางพุ่ง
นายโสฬส ตั้งในธรรม กรรมการผู้จัดการ บริษัท ทาพาโก้ (TAPAC) เปิดเผยว่า ผลการดำเนินงานบริษัทฯและบริษัทย่อย ประจำปี 2562 (สำหรับรอบระยะเวลาสิ้นสุด ณ วันที่ 31 ตุลาคม 2562) มีกำไรสุทธิ 79.227 ล้านบาท เพิ่มขึ้นเมื่อเทียบกับช่วงเดียวกันของปีก่อนกำไรสุทธิ 71.765 ล้านบาทเพิ่มขึ้น 10.40%
โดยได้รับปัจจัยหนุนจากรายได้จากการขายสินค้าและให้บริการผลิตภัณฑ์พลาสติก แม่พิมพ์ ธุรกิจค้าปลีก (เริ่มมีรายได้ในเดือนเมษายน 2561) และขายที่ดินโดยบริษัทย่อยประเทศสวีเดน ทั้งสิ้น 1,143.899 ล้านบาท เพิ่มขึ้นจากปีก่อนซึ่งมีรายได้จากการขายสินค้าและให้บริการอยู่ที่ 996.114 ล้านบาท เพิ่มขึ้นคิดเป็น 14.84% มีอัตรากำไรขั้นต้นอยู่ที่ 25.62% และ บริษัท C4Hus AB มีรายได้ค่าก่อสร้างอยู่ที่ 671.811 ล้านบาท และรายได้อื่นๆ อีก 20.346 ล้านบาท ทำให้มีรายได้รวมทั้งสิ้น 1,836.056 ล้านบาท
นอกจากนี้ บริษัทย่อยได้มีการลงทุนในบริษัทร่วม บริษัท พรีเมียร์ แทงค์ คอร์ปอร์เรชั่น จำกัด และได้รับรู้ส่วนแบ่งกำไรจากการลงทุนในบริษัทดังกล่าวอยู่ที่ 15.774 ล้านบาท เพิ่มขึ้นจากปีก่อนอยู่ที่ 1.482 ล้านบาท
ขณะเดียวกันบริษัทฯและบริษัทย่อยได้มีการบันทึกต้นทุนในอดีตตามภาระผลประโยชน์พนักงาน 5.668 ล้านบาท เพื่อสอดคล้องกับพ.ร.บ.คุ้มครองแรงงานฉบับที่ 7/2562 ซึ่งมีผลตั้งแต่วันที่ 5 พฤษภาคม 2562